Hans Sørensen er født i 1932, og han har oplevet lidt af hvert i sit lange liv. I dag oplevede han så et ministerbesøg med en minister, der ikke engang var fysisk til stede: - Det er utroligt, hvad man kan med den moderne teknik. Tænk sig, at man kan tale med folk over hele verden på den måde, lyder det fra den tidligere politimand, da mødet går i gang. Det er naturligvis den aktuelle sundhedssituation, der er skyld i den noget særprægede mødeform, men det afholdt ikke mødedeltagerne fra både at diskutere og grine i løbet af de 45 minutter mødet varede. Netop de meget strenge restriktioner var noget af det, der fyldte en del af mødet. - Lollandshus har meget små lokaler, så vi har ikke kunnet være samlet. Derfor har jeg kun lige mødt dem, som jeg spiser sammen med. Jeg kender næsten ingen andre end de syv og det er ikke mange ud af 70 beboere, forklarer Hans Sørensen, der i hele det seneste år kun har kunnet få besøg af to af sine børn. Alle andre familiemedlemmer og venner har han kun haft telefonisk kontakt med: - Det har været ensomt. Man trænger til kontakt med andre og selvom personalet har forsøgt, har der ikke været meget aktivitet eller underholdning, siger han. Under mødet kom det frem, at det ikke bare et beboerne, der har følt presset. Også de ansatte har mærket alvoren og det konstante slid ved mundbind, afspritning og afstand. - Det har været en hård periode for både beboerne og de ansatte. Vi har mødt ind hver dag med frygten for, at vi ville bringe dødelig smitte med på arbejde. Det er et voldsomt pres forklarede Marianne Jeffris til ministeren, som benyttede lejligheden til at takke personalet for deres store indsats. - Jeg er virkeligt glad for, at I tager jer tid til at deltage her i dag og deler jeres oplevelser. Inden længe kan vi forhåbentlig ved tilbage, ikke bare til en hverdag, men en bedre hverdag, lød det fra Social- og ældreminister Astrid Krag (S) på den lidt svingende Skype-forbindelse.

Opsummering:
-Det har været et hårdt og ensomt år for mange ældre. Sådan lød beskeden fredag til Social- og Ældreminister Astrid Krag (S), som virtuelt lagde vejen forbi et plejehjem i Aalborg.